Brønderslevs borgmester, Lene Hansen (Soc.dem.) er i gang med at samle penge ind til en ny borgmesterkæde og udsmykning af byrådssalen.

Det skriver P4 Nordjylland. Med ansøgninger til fonde og pengeinstitutter forsøger borgmesteren at skaffe omkring 200.000 kroner. - Vi er en fattig kommune, og de skattepenge, som kommunen får ind, skal bruges på vores plejehjem, vores skoler og vores børnehaver, siger Lene Hansen til P4 Nordjylland. Mere end ti lokale fonde og pengeinstitutter er blevet spurgt om støtte. - Det er jo mere repræsentativt end nødvendigt. Men der er mange, der synes, at det hører med til en kommune, at der også er noget repræsentativt, der er i orden, siger hun. Lene Hansen håber, at have samlet penge nok ind, så kommunen er klar til byens 90 års købstadsjubilæum næste år, hvor man håber at få besøg af Dronning Margrethe.